סופיאן אבו זיידה

סופיאן אבו זיידה (נולד ב-1960) הוא בכיר בארגון פת"ח, ששימש כשר לענייני אסירים ברשות הפלסטינית.

ביוגרפיה
אבו זיידה נולד במחנה הפליטים ג'בליה שברצועת עזה. לאחר שהשלים את לימודי התיכון, הצטרף לפת"ח.

בין השנים 1981–1993 נכלא בישראל בגין השתייכות לארגון עוין, החזקת אמצעי לחימה, גיוס פעילים ופגיעה במשתפי פעולה. בתקופת מאסרו, הגיע לעמדת הנהגה בתנועה, ושימש כדוברם של האסירים, וכן העמיק את ידיעותיו על החברה הישראלית ואת שליטתו בעברית.

השתחרר בעקבות הסכמי אוסלו והשתלב בתפקידים שונים במנגנוני הרשות. במקביל השלים תואר בוגר בסוציולוגיה באוניברסיטת אל-אזהר בעזה. עם פרוץ האינתיפאדה השנייה בתחילת המאה ה-21, סירב להצטרף להנהגת האינתיפאדה כרבים אחרים מחברי הפת"ח. הוא חש כי רכש חברים ישראלים רבים ואינו מסוגל נפשית ומוסרית לחזור למסלול הטרור, בעקבות כך המשיך ללימודים מתקדמים באוניברסיטת אקסטר בבריטניה. עבודת הדוקטורט שלו עסקה במדיניות של ישראל ובמוסדות היישוב שקדמו לה ביחס לשאלת ירושלים.

לאחר שובו מבריטניה, התמנה ב-2005 לשר לענייני אסירים ברשות הפלסטינית, במשרד שבו שימש סגן-שר ב-1999. כיהן בתפקיד עד לחילופי השלטון ברשות ב-2006.

במהלך עימות חמאס-פת"ח ברצועת עזה בשלהי 2006 נחטף על ידי אנשי חמאס. הללו הגישו אולטימטום לפת"ח אולם שיחררוהו כעבור מספר שעות. בתקרית אחרת אנשי חמאס תקפו ופוצצו את ביתו.

חיים אישיים 
אבו זיידה מתגורר במחנה הפליטים ג'בליה, נשוי ואב לארבעה.

קישורים חיצוניים

 ריאיון עם אבו זיידה, מקור ראשון
 שלומי אלדר, סופיאן אבו זיידה: "אבו מאזן דיקטטור", ריאיון לאל-מוניטור, 5 ביוני 2014

הערות שוליים 

פעילי פת"ח
פוליטיקאים פלסטינים
טרוריסטים פלסטינים
אסירים ביטחוניים בישראל
אישים שנחטפו
ג'באליה: אישים
פלסטינים שנולדו ב-1960